b"\n_START_ARTICLE_\nChloe Phillips\n_START_SECTION_\nBiografia\n_START_PARAGRAPH_\nTot i n\xc3\xa9ixer a Washington DC, als sis anys es va mudar a un poble petit a l'est de Kentucky, situada entre valls i turons. Des de petita que desitjava dedicar-se al m\xc3\xb3n de la m\xc3\xbasica i publicar les seves can\xc3\xa7ons. En voler cursar primer de batxillerat a l'estranger, el dest\xc3\xad la va portar amb 16 anys a casa d'una fam\xc3\xadlia de Vilanova i la Geltr\xc3\xba. All\xc3\xa0 va aprendre catal\xc3\xa0 i castell\xc3\xa0, i va quedar enamorada de Catalunya. En tornar als Estats Units va comen\xc3\xa7ar la carrera de Ci\xc3\xa8ncies Pol\xc3\xadtiques a la Universitat de Georgetown, per\xc3\xb2 va deixar-ho durant uns mesos per provar sort amb la m\xc3\xbasica i aclarir les idees. Es va traslladar a la ciutat californiana de Los Angeles i va treballar de cambrera mentre es buscava la vida cantant en alguns bars de micro obert, per\xc3\xb2 va tornar als seus estudis la tardor de 2016._NEWLINE_A la primavera seg\xc3\xbcent, l'Institut Ramon Llull i el Departament de castell\xc3\xa0 de la universitat van organitzar una celebraci\xc3\xb3 per a la Diada de Sant Jordi i all\xc3\xa0 es va trobar amb l'Halld\xc3\xb3r M\xc3\xa1r, el presentador de Katalonski. La Chloe Phillips va decidir participar en el programa de TV3 i va enamorar l'audi\xc3\xa8ncia cantant \xc2\xabBoig per tu\xc2\xbb. Uns mesos m\xc3\xa9s tard, la jove va viatjar a Catalunya per a gravar amb 23 anys el seu primer senzill, \xc2\xabBarcelona\xc2\xbb."